Karalis Lauva

Sižets

Gudrajam savannas karalim Mufasam un viņa dzīves biedrenei Sarabi piedzimst mantinieks Simba.  Mufasa stāsta savam dēlam par dzīvi karaļvalstī un par to, ka Simba vēlāk ieņems sava tēva vietu – kļūs par savannas karali. Toties Mufasa brālis Nags (oriģināli Scar) cenšas ieņemt troni, stāstot Simbam par Ziloņu kapsētu. Nags cerēja, ka tādā veidā lauvēnu ievilinās šajā kapsētā, kur Naga pakalpiņi Hiēnas nogalinās Simbu. Simba kopā ar savu draudzeni Nalu dodas uz kapsētu. Viņiem uzbrūk hiēnas, kuras uzkūdīja Nags. Taču Simbas tēvs Mufasa laikus glābj abus lauvēnus. Sākumā Mufasa ir ļoti nikns uz dēlu, taču pēc abu sarunas piedod Simbam un abi sāk spēlēties. Uz Simbas jautājumu, vai viņi abi būs kopā mūžīgi, Mufasa, skatoties zvaigznēs, izstāsta Simbam par mirušo karaļu priekšteču pagātni. Nags kaļ ļaunus plānus, kā nogalināt Simbu. Viņš ievilina Simbu kanjonā, bet hiēnas iedzen tur veselu antilopju pulku. Šoreiz Mufasa atkal izglābj savu dēlu, bet pats tiek ieslodzīts uz šaurās klints radzes. Nags savu brāli nogrūž no klints tieši pašā antilopju barā. Mufasa tiek sabradāts un iet bojā. Pēc negadījuma Nags iestāsta Simbam, ka viņš ir vainīgs sava tēva nāvē, tāpēc Simba aizmūk no mājām. Nags pavēl saviem pakalpiņiem nogalināt Simbu, bet Simbam izdodas no viņiem aizbēgt. Pēc visiem šiem notikumiem Nags ieņem troni. Simba apmaldās tuksnesī, viņu tur atrod un pieņem savā ģimenē meža kuilis Pumba un surikāts Timons.  Simba izauga, dzīvojot bezrūpīgu dzīvi „Hakuna Matata”. Reiz, dzenoties pēc Pumbas, džungļos nonāk jau pieaugusī Nala. Viņa atkal satiek Simbu. Viņa izstāsta Simbam, ka Nags un hiēnas ir izpostījušas viņa karaļvalsti. Bet Simba atsakās atgriezties, jo viņš vēl arvien uzskata sevi par vainīgu tēva nāvē. Pie tam vēl Pumba un Timons viņam iestāstījuši, ka, ja jau nelaime ir notikusi, tad vairs neko nevar vērst par labu. Mufasa draugs – gaišreģis Rafiki palīdz Simbam sazināties ar tēva garu. Tēva gars atklāj patiesību un pārliecina Simbu atgriezties un ieņemt savu likumīgo karaļa vietu. Simba atgriežas savā karaļvalstī kopā ar Nalu, Timonu un Pumbu un konstatē, ka viņa karaļvalsts tiešām ir izpostīta. Simba paziņo Nagam, ka viņš ir īstais karalis. Nags atgādina, ka Simba bijis vainīgs tēva nāvē un lēnā garā virza Simbu uz klints malu. Būdams pārliecināts par to, ka Simba ies bojā, Nags atzīstas, ka viņš ir nogalinājis Mufasu. Pēc šī paziņojuma saniknotais Simba sasparojas un nokļūst drošībā. Viņš piespiež Nagu publiski atzīties. Lauvenes uzbrūk hiēnām un notiek cīņa. Simba dzenas pakaļ Nagam uz klints virsotni. Tur Nags visā vaino hiēnas un piekrīt pamest šo karaļvalsti. Negaidīti Nags ar ķepu ieputina Simbas acīs pelnus un uzbrūk tam. Starp viņiem sākas cīņa, kuras rezultātā Simba nogrūž Nagu no klints. Nags paliek dzīvs un pieceļas, bet lejā viņam uzbrūk hiēnas, nespējot piedot nodevību. Simba uzkāpj uz klints paaugstinājuma un norēcas, tā pasludinot sevi par īsto karali. Karaļvalsts atkal uzplaukst. Filmas fināla scēnā Simbam un Nalai piedzimst pēcnācējs, kuru Rafiki no klints lepni parāda visiem savannas iemītniekiem.

Mufasa

Plašās karaļvalsts karalis, tēvs Simbam un dzīves biedrs Sarabi. Taisnīgs un labestīgs valdnieks, kurš sekoja līdzi dzīves cirkulācijai.
Viņa varu traģiskā ceļā izbeidz viņa brālis Nags.

Nala

Simbas draudzene un nākotnes dzīvesbiedre. Pēc režisora Roba Minkofa izteikuma, vai nu Mufasa, vai arī Nags ir viņas tēvs, bet multfilmā tas ir parādīts savādāk, viņa ir attēlota kā Simbas māsīca un tas, ka viņi ir dzīvesbiedri, ir pavisam normāls lauvu dzīves apļa ritējums.

Rafiki

Rafiki ir pērtiķu sugas pārstāvis. Vecs cilts šamanis un Simbas garīguma vadītājs. Rafiki dzīvo kokā. Mūziklā „Karalis lauva“ Rafiki bija attēlots kā sieviešu dzimtas pārstāvis, bet multfilmā kā vīriešu dzimtas pārstāvis.

Sarabi

Simbas māte un Mufasa dzīvesbiedre.

Sarafina

Nalas māte. Viņas vārds multfilmā netiek pieminēts.

Nags (Scar)

Nags ir Mufasa brālis un Simbas onkulis. Filmā viņš ir ļaundaris un kļūst uz kādu brīdi arī par karali.

Šenzi, Banzī un Eds

Trīs hiēnas, kuras palīdzēja Nagam nogalināt Mufasu un izdzīt Simbu no viņa zemes. Hiēna Eds ir attēlota kā visu laiku histēriski smejoša hiēna.

Simba

Mufasa dēls un topošais karaļvalsts  valdnieks. Viņa tēvocis Nags viņu izdzina no savas karaļvalsts un vainoja Mufa nāvē. Simba izauga pie Timona un Pumbas, bet vēlāk viņš atgriezās savā īstajā vietā, kura bija viņam paredzēta dzīves aplī.

Timons un Pumba

Jautrs duets. Viņi adoptēja Simbu un izaudzināja viņu. Turklāt, vēl viņam iemācīja dzīvot bezrūpīgi (Hakuna Matata).

Zazu

Vīzdegunīgs putns un mājas un galma meistars esošajam karalim.